C 214/148
EL
Επίσημη Εφημερίδα της Ευρωπαϊκής Ένωσης
16.6.2023
Πέμπτη 19 Ιανουαρίου 2023
105. εκφράζει την ικανοποίησή του για την έγκριση του κανονισμού για την αιρεσιμότητα· επαναλαμβάνει ότι τέθηκε σε ισχύ την 1η Ιανουαρίου 2021· εκφράζει την ικανοποίησή του για τις αποφάσεις του ΔΕΕ της 16ης Φεβρουαρίου 2022 σχετικά με τις προσφυγές δύο κρατών μελών κατά του μηχανισμού αιρεσιμότητας και τα συμπεράσματά του που επιβεβαιώνουν ότι η ΕΕ έχει πράγματι αρμοδιότητες όσον αφορά το κράτος δικαίου στα κράτη μέλη και ότι ο μηχανισμός αιρεσιμότητας για το κράτος δικαίου συνάδει με το δίκαιο της ΕΕ·
106.
υπενθυμίζει ότι η αναποτελεσματική ή άκαιρη συνεργασία των κρατών μελών ή η μη συνεργασία με την Ευρωπαϊκή Εισαγγελία και την OLAF συνιστούν λόγο για ανάληψη δράσης βάσει του κανονισμού για την αιρεσιμότητα· καλεί, ως εκ τούτου, την Ευρωπαϊκή Εισαγγελία και την OLAF να αναφέρουν κάθε υπόθεση στην οποία τα κράτη μέλη δεν έχουν συμμορφωθεί με τις υποχρεώσεις τους να ενημερώνουν, να συνδράμουν, να λαμβάνουν τα κατάλληλα μέτρα, καθώς και να λαμβάνουν προληπτικά μέτρα και να διασφαλίζουν την κατάλληλη και έγκαιρη παρακολούθηση των εκθέσεων και των συστάσεων·
107. επισημαίνει ότι ο κανονισμός για την αιρεσιμότητα αποτελεί μόνιμο μέσο που εφαρμόζεται πέραν των ορίων ενός δεδομένου ΠΔΠ και εφαρμόζεται σε όλους τους τομείς ως προϋπόθεση για την πρόσβαση σε όλα τα κονδύλια της ΕΕ·
108.
υπενθυμίζει ότι η συμμόρφωση με το κράτος δικαίου και με το άρθρο 2 ΣΕΕ αποτελούν προϋποθέσεις για την απόκτηση πρόσβασης σε κονδύλια, ότι ο μηχανισμός αιρεσιμότητας για το κράτος δικαίου εφαρμόζεται πλήρως στους πόρους του ΜΑΑ, όπως ορίζεται ρητά στο άρθρο 8 του κανονισμού ΜΑΑ, και ότι κανένα μέτρο που αντιβαίνει στις αξίες της ΕΕ οι οποίες κατοχυρώνονται στο άρθρο 2 ΣΕΕ δεν μπορεί να χρηματοδοτηθεί στο πλαίσιο του ΜΑΑ·
109.
θεωρεί ότι ο κανονισμός για την αιρεσιμότητα είναι επαρκής και ικανός να αποτρέψει ή να αντιστρέψει την οπισθοδρόμηση της δημοκρατίας, αλλά μόνο εάν χρησιμοποιηθεί εγκαίρως με αυστηρούς και σαφείς όρους και εάν ακολουθείται από στενή παρακολούθηση της εφαρμογής των εθνικών διορθωτικών μέτρων·
110. εκφράζει τη βαθιά του λύπη για το γεγονός ότι, στο πλαίσιο του μηχανισμού αιρεσιμότητας για το κράτος δικαίου, η Επιτροπή παρουσίασε στην Ουγγαρία ως διορθωτικά μέτρα ένα σύνολο 17 προϋποθέσεων που δεν επαρκούν για την αποκατάσταση των σοβαρών παραβιάσεων του κράτους δικαίου· εκφράζει τη λύπη του για το γεγονός ότι η Επιτροπή δεν ζήτησε πιο ουσιαστικές αλλαγές και διασφαλίσεις για την αποκατάσταση της ανεξαρτησίας του δικαστικού σώματος, τη μείωση του επιπέδου διαφθοράς και τη διασφάλιση της επαρκούς προστασίας των οικονομικών συμφερόντων της ΕΕ·
111.
υποστηρίζει ότι η συμμόρφωση των κρατών μελών με τις αρχές του κράτους δικαίου αποτελεί προϋπόθεση για τη χρηστή δημοσιονομική διαχείριση, εν γένει, και για την αποδοτική και αποτελεσματική διαχείριση των πόρων της ΕΕ, ειδικότερα· θεωρεί ότι οι παραβιάσεις των αρχών αυτών συνιστούν, ως εκ τούτου, σοβαρό κίνδυνο για τα οικονομικά συμφέροντα της Ένωσης· εκφράζει την ικανοποίησή του για τις αποφάσεις του ΔΕΕ (25) που ανέδειξαν πρόσφατα τη σαφή σχέση μεταξύ του σεβασμού των αρχών του κράτους δικαίου και της αποτελεσματικής εκτέλεσης του προϋπολογισμού της Ένωσης· επαναλαμβάνει ότι μόνο με την ενίσχυση της αρχιτεκτονικής της ΕΕ για την καταπολέμηση της απάτης μπορεί να επιδιωχθεί και να ενισχυθεί αποτελεσματικά και αποδοτικά η προστασία των οικονομικών συμφερόντων της ΕΕ με την υπέρβαση των εγγενών ορίων των εθνικών συστημάτων, τα οποία αποτελούν εμπόδιο στην αντιμετώπιση του οικονομικού εγκλήματος, που έχει καταστεί ολοένα και πιο διακρατική μορφή παραπτώματος· είναι της άποψης ότι μόνο ένας αποτελεσματικός δικαστικός έλεγχος μπορεί να διασφαλίσει τη συμμόρφωση με το δίκαιο της ΕΕ, όπως επισημαίνεται από το ΔΕΕ, και συγκεκριμένα ότι οι δαπάνες δεν μπορούν να διασφαλιστούν πλήρως ελλείψει αποτελεσματικού δικαστικού ελέγχου που αποσκοπεί στη διασφάλιση της συμμόρφωσης με το δίκαιο της ΕΕ· η ύπαρξη ενός τέτοιου ελέγχου, τόσο στα κράτη μέλη όσο και σε επίπεδο ΕΕ, από ανεξάρτητα δικαστήρια, είναι ουσιαστικής σημασίας για το κράτος δικαίου» (26)·
112.
επισημαίνει τις επιπτώσεις της διαφθοράς στα δικαιώματα των πολιτών· επαναλαμβάνει ακόμη μια φορά τη σύστασή του ότι η ΕΕ θα πρέπει να καταστεί μέλος της ομάδας κρατών κατά της διαφθοράς (GRECO), δεδομένου ότι δεν υπάρχουν νομικά εμπόδια για την πλήρη συμμετοχή της· καλεί, ως εκ τούτου, την Επιτροπή να συστήσει στο Συμβούλιο να συνάψει διεθνή συμφωνία με την GRECO για να καθορίσει τη συμμετοχή της· ζητεί από το Συμβούλιο να λάβει σαφή θέση σχετικά με την προσχώρηση της ΕΕ στην GRECO, διευκρινίζοντας εάν υπάρχει κάποια συγκεκριμένη αντίθεση και, εάν ναι, από ποιο ή από ποια κράτη μέλη·
(25) (26)
Απόφαση της 16ης Φεβρουαρίου 2022, Ουγγαρία κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης, C-156/21, ECLI:EU:C:2022:97 και απόφαση της 16ης Φεβρουαρίου 2022, Δημοκρατία της Πολωνίας κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης, C-157/21, ECLI:EU:C:2022:98.
Απόφαση της 16ης Φεβρουαρίου 2022, Ουγγαρία κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης, C-156/21, ECLI:EU:C:2022:97, σκέψη 132.